1.  फरायसालिफोराव नांगौ रोखोमनि फोरोंगिरि गैयै : बर’ बिजोंनि गोबां फरायसालिफोरावनो नांगौ रोखोमनि फोरोंगिरि गैजोबा।  गोबां गुदि फरायसालिफोराव सासेल’ फोरोंगिरियानो गासै थाखोखौ सामलायजोबनांगौ जायो।  हारसिङैनो गासै थाखोखौ फोरोंजोबनांगौ जानायलाय फराय आयदाफोरखौ थि समाव फोरोंनानै फोजोबनो हाया।  गोबां गेजेर आरो गोजौ फरायसालिफोरावनो बिगियान आरो सानखान्थि आयदानि फोरोंगिरि गैया।  जायनि जाहोनाव फरायसाफोरनि रोंगौथिया खम जायो आरो आनजादफोराव मोजाङै फिननाय होनो हानायनि गोहोआ खमायो।
 2.  सम बादि फरा बिजाब सफैयै : बर’ बिजोंनि फरायसालिफोराव आसाम सरकारा बेसेन नाङालासे रानना होनाय फराय बिजाबफोरा सम बादियै सफैया।  जायनि जाहोनाव फरायसाफोरा सोलोंथाय लानायाव उन जानानै थानो गोनां जायो।
 3.  फरायसालिनि न’ आरो देक्स-बेन्सनि गाज्रि हालोद : बर’ बिजोंनि गोबां फरायसालिनि न’फोरा बायला जिला आरो फरायसाफोर जिरायनाय देक्स-बेन्साबो मोजां हालोदनि नङा।  गोबां फरायसालियाव देक्स-बेन्सनि बिबाङा फरायसाफोरनि रुजुनायाव एसेल’ जायनि जाहोनाव गंसे बेन्सावनो थोन थोन गोबां फरायसाफोरा जिरायनांनानै दुखु-जारला सहायनो गोनां जायो।
 4.  फोरोंनाय समाव मोजां आदब खान्थिफोर बाहायै : बर’ बिजोंनि गोबां फरायसालिफोरावनो फरायसाफोरखौ गोदान आदब खान्थिजों फोरोंनायनि थाखाय नांगौ रोखोमनि आइजें आइला गैया आरो थायोब्लाबो खायसे फोरोंगिरिफोरा बेफोर आदब खान्थिजों फोरोंनो नाजाया एबा फोरोङा।  जायनि जाहोनाव SEBAनि सिङावनो थानाय गुबुन बिजोंनि फरायसाफोरजों एखे रोखोमनि Syllabus जासेयावबो बर’ बिजोंनि फरायसाफोरा फेर फाथिनो हाया।
 गुबुन फारसेथिं बर’ बिजोंनि फरायसालिफोराव हारोंथाइ आनजाद, ब्रृटि आनजादफोरनि फारसे सांग्रां नङा।  गोबां फरायसाफोरानो Competitive आनजादफोरनि थाखाय सांग्रां नङा।  फरायसाफोरनि बेबादि जायैनि गुदि जाहोनानो जाबाय बर’ बिजोंनि फरायसालिफोराव फोरोंगिरिफोरा फरायसाफोरखौ बेफोरनि सोमोन्दै सांग्रांथि होयै।
 गौजौवाव मखबोनाय माखासे जेंनाफोरनि थाखायनो बर’ बिजोंनि फरासाफोरा दावगासार जानो हायाखै आरो बैफोर जाहोनफोरनि थाखायनो बर’ बिजोङा आथिखालाव थांनानै थानाया खैफोद गोनां जानानै फैदों।  बैफोर जेंनाफोरखौ फोजोबस्रांनो हायाब्ला बर’ बिजोंनि इयुना खोमसिसै होननानै बुङोब्लाबो बाराद्राय बुंनाय जानाय नङा।  बर’नि साफ्रोमबो गोरों गोरा मेलेम जिबिफोरा बैफोर जेंनाखौ बोस्रांनो नाजानांगोन आरो लोगोसे बर’ बिजोंनि गासै फोरोंगिरिफोरानो गाव गावनि बिबानखौ साननानै फरायसाफोरनो मोजां सोलोंथाइ होनो नाजानांगोन।  अब्लासो बर’ बिजोंनि फरायसाफोराबो गुबुन बिजोंफोरनि फरायसाफोरबादि दावगासार जानो हागोन। 